Օրերս կրկին ուշադրության կենտրոնում է հայտնվել Յուրի Խաչատուրովի՝ ՀԱՊԿ գլխավոր քարտուղարի պաշտոնում փոխարինելու հարցը, և շարունակվում են քննարկվել իրադարձությունների հնարավոր զարգացումները: Ըստ ԱԳՆ մամլո քարտուղարի ԺՊ (ժամանակավոր պաշտոնակատար – Gisher.News) Աննա Նաղդալյանի, հասարակությունը կտեղեկացվի այդ խնդրի հանգուցալուծման մասին: Նաղդալյանը նաև պատասխանել է լրագրողների հարցերին: «Ինչու՞ է Յուրի Խաչատուրովի հարցը խնդրահարույց դարձել» հարցին նա պատասխանել է. «Երկրի ներքաղաքական դատաիրավական գործընթացները ՀԱՊԿ-ից տարանջատելու, ինչպես նաև ՀԱՊԿ քարտուղարության բնականոն աշխատանքի անխափանությունն ապահովելու նպատակով Հայաստանը նախաձեռնել է համապատասխան գործընթացներ, ինչի մասին մենք բազմիցս տեղեկացրել ենք հանրությանը: Մնացած հարցերը քննարկման են ենթակա ՀԱՊԿ տարբեր մակարդակներում: Իսկ ձեռք բերված պայմանավորվածություններն, ինչպես գիտեք, պետք է հաստատվեն ՀԱՊԿ խորհրդի կողմից: Հանրությունը կտեղեկացվի այս բոլոր գործընթացների և արդյունքների մասին»: